Bibliatanulmányozás a Gyakorlatban XVIII.
Az Ószövetség tanulmányozása: 
hogyan használja az Újszövetség az Ószövetséget?

Hogyan értelmezzük a mózesi törvényt? – ezt a kérdést igyekeztünk megválaszolni a múlt alkalommal. Először is láttuk, hogy a törvény végső értelmét Jézus Krisztusban nyeri el. A törvény Krisztushoz vezető tanítómester (Gal 3:24). A törvény vége Krisztus (Róm 10:4). Jézus Krisztusban találjuk meg a törvény beteljesülését. Őrá mutat a törvény, ő a kulcs a törvény értelmezéséhez. Másodszor viszont azt is láttuk, hogy az értelmezéshez elengedhetetlen, hogy tudjuk: a mózesi törvényben keverednek az örökérvényű és időleges vonatkozású részek. A törvény bizonyos részei Izráel adott helyzetére, körülményére, egy meghatározott földrajzi és történelmi környezetre vonatkoztak. Azonban tévedés lenne a törvényt csupán az ókori zsidóságra vonatkozó rendeletgyűjteménynek látni. Ez időleges részek mellett ugyanis a törvény örökérvényű dolgokat is megfogalmaz, amelyek általánosan, minden korra és minden emberre érvényesek. 
A nagy kérdés mindezek után az: hogyan lehet a kettőt szétválasztani? Mi alapján tudjuk meg, mi az ideiglenes és mi az örökérvényű? És hogyan találjuk meg az átmeneti részekben is Krisztust, és a mai üzenetet? Nem fenyeget az a veszély, hogy idegen dolgokat, saját elképzeléseinket magyarázzuk bele a törvény rendelkezéseibe, ahelyett, hogy Isten üzenetét találnánk meg abban? Nem lesz így az egész törvény kutatása szubjektív, allegorikus, bizonytalan, téves? Ezek a kérdések a bibliaóra utáni beszélgetésben is felmerültek – nagyon helyesen. Tény, hogy súlyos és veszélyes dolog Isten igéjét a saját fejünk után magyarázni. Krisztus követőjének ezt a bűnt el kell kerülnie. 
A mai alkalmon e dilemmákban szeretnék segítséget nyújtani. Valószínűleg e bibliaórát hamarabb kellett volna megtartani. De itt is igaz ez a mondás: jobb később, mint soha. A kérdésünk tehát az: van-e igei felhatalmazásunk arra, hogy az Ószövetség részeiben mélyebb, mögöttes értelmet kutassunk? Helyes-e a törvény vagy más igerészek átmeneti, mára nem érvényes verseiben átvitt, szimbolikus alapelvek után kutatni? Nem belemagyarázás-e az, ha így teszünk? Egyáltalán milyen alapelveink vannak az Ószövetség helyes értelmezésére?
Nem könnyű kérdések ezek. A jó hír azonban az, hogy szerető mennyei Atyánk ellátott minket egy útmutatóval az Ószövetség értelmezéséhez. Ez az útmutató az Újszövetség. Hiszen az Újszövetség rengeteg helyen idézi az Ószövetséget. Ha megvizsgáljuk, kutatjuk, hogy az Újszövetség hogyan használja, értelmezi, alkalmazza az ószövetségi részeket, akkor ez segítség lesz a mi mindennapos bibliatanulmányozásunkhoz is.
Az Újszövetség azért ilyen fontos, mert ez egy ihletett útmutató. Isten apostolai a Szentlélek ihletése alatt, tévedhetetlenül nyilatkoznak, amikor az Ószövetséget idézik és értelmezik. Biztosak lehetünk, hogy ők nem tévednek, és ha megértjük az ő alapelveiket, ez minket is biztos ösvényen vezet. Továbbá az Újszövetség nekünk adott útmutató az Ószövetségről. Isten az Újszövetségben újra és újra emlékeztet, hogy az ószövetségi események a mi tanulságunkra írattak meg (1Kor 9:9-10; 10:6-11; 1Pt 1:10-12). Vagyis kutatnunk kell az Ószövetséget az Újszövetség által lefektetett alapelvek alapján.
Hogyan értelmezi tehát az Újszövetség az Ószövetséget? Vizsgáljunk meg három egymástól elkülöníthető módot.
Egy ószövetségi prófécia közvetlen beteljesülése. Talán a legkisebb nehézséget azok a helyek okozzák, ahol egy újszövetségi rész visszautal egy ószövetségi próféciára, és jelzi, hogy az ottani jövendölés szó szerint beteljesült. 
E részek felismerését sokszor segítik bizonyos formulák, amelyek e közvetlen beteljesülésre hívják fel a figyelmünket.
„4És [Heródes] összegyűjtve a papi fejedelmeket és a nép írástudóit, tudakozódott tőlük, hol születhetett meg Krisztus. 5Azok pedig azt mondták: A júdeai Betlehemben, mert így írta meg a próféta: 6És te, Betlehem, Júda földje, semmiképpen sem vagy a legkisebb Júda főhelyei között, mert belőled származik az a fejedelem, aki pásztorolja az én népemet, Izráelt.” (Mt 2:4-6)
A papok és írástudók szavai („így írta meg a próféta”) jelzik, hogy itt egy ószövetségi idézetről van szó, konkrétan Mikeás 5:2-ről. Ha elolvassuk azt a részt világosan látjuk a Kr. e. 6-700 évvel élt próféta jövendölését a Messiás születési helyéről – és ez így is teljesedett be évszázadok múlva.
„16Elment [Jézus] Názáretbe is, ahol felnövekedett. Szombaton szokása szerint bement a zsinagógába, és felállt olvasni. 17Ézsaiás próféta könyvét adták oda neki, ő pedig felnyitva a könyvet arra a helyre talált, ahol ez volt írva: 18Az Úr Lelke van énrajtam, aki felkent engem, hogy a szegényeknek az evangéliumot hirdessem, és elküldött, hogy a foglyoknak szabadulást hirdessek, és a vakoknak a szemük megnyílását, hogy szabadon bocsássam a megtörteket, 19és hirdessem az Úr kedves esztendejét. 20És behajtva a könyvet átadta a szolgának, és leült. A zsinagógában minden szem rászegeződött, 21ő pedig beszélni kezdett: Ma teljesedett be ez az írás fületek hallatára.” (Lk 4:16-21)
Jézus itt az Ézs 61:1-2-ből idéz. Ez szintén egy prófécia, amit Ézsaiás a Messiásra vonatkozóan mondott. Jézus szolgálatának megkezdésével ez a prófécia beteljesedett.
Egy ószövetségi prófécia közvetett, jelképes beteljesülése. Azonban az Újszövetség nem csak így használja az Ószövetséget. A közvetett, szó szerinti beteljesedésen túl beszélnünk kell jelképes beteljesülésekről is. Ennél a pontnál még mindig próféciákról, beteljesedett jóslatokról beszélünk. Azonban a különbség az az előző ponthoz képest, hogy itt nem egy konkrét igerész szó szerinti beteljesülése történik, hanem egy ószövetségi történés lesz az előképe, árnyéka az Újszövetségben végbement dolognak. Valami már az Ószövetségben is megtörtént, ám ez az ottani történés csupán előremutat egy nagyobb, végleges dologra, ami az Újszövetség korában ment/megy végbe. Ezeket a próféciákat szokták „esemény-próféciáknak” is nevezni.
„13Alighogy elmentek, íme, az Úr angyala álomban megjelent Józsefnek, és ezt mondta: Kelj fel, vedd a gyermeket és anyját, menekülj Egyiptomba, és maradj ott, ameddig mondom, mert Heródes máris halálra keresi a gyermeket. 14Ő erre felkelt, vette a gyermeket és anyját, és még azon az éjjelen Egyiptomba ment. 15Ott is maradt Heródes haláláig, hogy beteljesedjék, amit az Úr mondott a próféta által: Egyiptomból hívtam ki az én fiamat.” (Máté 2:13-15)
Első olvasásra ez az igerész nem sokban különbözik, a korábbi, Mikeást idéző próféciánál. Ugyanúgy egy prófécia beteljesülése, nem? Megdöbbenés akkor ér minket, amikor elolvassuk ezt a részt Hóseás könyvéből (őt idézi Máté):
„1Mikor még gyermek volt Izráel, megszerettem őt, és Egyiptomból hívtam ki fiamat. 2Minél jobban hívtam őket, annál inkább távolodtak tőlem. A Baaloknak áldoztak, és a bálványoknak tömjéneztek. 3Pedig én tanítottam járni Efraimot, én vettem a karomba őket, de ők nem ismerték el, hogy én gyógyítottam meg őket. 4Emberi kötelékkel vontam őket, a szeretet kötelékével, és olyan voltam hozzájuk, mint aki leemeli nyakukról az igát, és kedvesen ételt adtam eléjük. … 8Hogyan adnálak oda, Efraim, hogyan szolgáltatnálak ki, Izráel? Hogyan adnálak oda, mint Admát, miért tennélek olyanná, mint Cebóím? Megesett rajtad a szívem, föllángolt minden szánalmam! 9Nem haragom hevében cselekszem vele, és nem török ismét Efraim vesztére. Mert Isten vagyok én, nem pedig ember, a Szent közöttetek, és én nem haraggal jövök. 10Az URat fogják követni, mert majd úgy ordít, mint az oroszlán, és ha ő ordít, remegve gyűlnek össze fiai nyugat felől.” (Hós 11:1-4, 8-10)
Hóseás szavai Izráelről szólnak, az 1. vers Izráel egyiptomi fogságáról. Semmi szó nincs itt a Messiásról, vagy Jézus egyiptomi meneküléséről. Nem nézett valamit félre az evangélista? Sokan ezzel vádolják Mátét, azonban, ha tüzetesebben megvizsgáljuk Hóseás könyvét, akkor megértjük az apostol gondolatmenetét.
Hóseás könyve – és a 11. fejezet is – Izráel hűtlenségéről szól. Arról, hogy bár Isten hűséges, szerető, kegyelmes volt hozzá (pl. az egyiptomi szabadítás), ám ő mégsem törődött Istenével. Elfordult tőle, bálványokat imádott, Egyiptomban és Asszíriában bízott. Mi Isten válasza Izráel bűnére? A büntetés! Jön a megérdemelt ítélet, és Izráel átadatik Asszíriának. De ezzel vége Izráelnek? Ez lenne a végszó, az utolsó pont Izráel történetében? Nem! Mert Isten szeretete és hűsége nem szűnik meg Izráel felé. Nem pusztítja el népét végérvényesen, noha megérdemelné. Elküldi újra fogságba, Asszíriába és Egyiptomba (vagy Babilonba), de vissza fogja hozni népét. Van remény a bűnös népnek, Isten kegyelmet és végső szabadítást ígér. 
Mikor teljesedtek be ezek az ígéretek? Ki hozta el Isten népének a végső szabadulást? Mi a reményünk, amikor szembesülünk bűneinkkel, és hogy Isten haragja és ítélete alatt vagyunk? Természetesen Jézus Krisztus. Ő az igazi, végső szabadító. Isten kegyelmes ígéretei, szabadításra vonatkozó próféciái benne teljesedtek be, és lettek igazakká. Éppen ezért Máté, amikor pünkösd után, az Újszövetség világosságában olvassa Hóseást, a szabadítás ígéretében Jézust látja – helyesen. Éppen ezért összekapcsolja az ígéreteket Jézussal. Kiemel egy eseményt Izráel életéből (Egyiptomból való visszajövetel), és párhuzamba állítja Jézus életével (Egyiptomból való visszajövetel), és azt mondja, hogy az előbbi, Izráel Egyiptomból való szabadulása végső soron Jézusra, és a benne való szabadításra mutatott előre, ott nyeri el a végső értelmét. Nem olyan szó szerinti beteljesülés, mint Mikeásnál, hanem jelképes – de ettől még ugyanúgy igaz és valóságos.
„33De amikor Jézushoz értek, és látták, hogy ő már halott, nem törték meg a lábszárcsontját, 34hanem az egyik katona dárdával átszúrta az oldalát, és azonnal vér és víz jött ki abból. 35Aki látta ezt, az tanúskodott erről, és igaz az ő tanúságtétele, és ő tudja, hogy a való igazat mondja, hogy ti is higgyetek. 36Mert azért történtek ezek, hogy beteljesedjék az Írás: Csontja meg ne töressék.” (János 19:33-36)
Az előző példához hasonló ez az igerész is, noha kicsit közelebb áll hozzánk, jobban érthetőnek tűnik. A János által idézett ószövetségi igerész a 2Móz 12:46 és 4Móz 9:12 (ide vehetjük még a Zsolt 34:20-t). Eredeti helyükön miről szól ez a két ige? A páskabárányról, amelyet az egyiptomi szabadulás éjszakáján, a tizedik csapásnál kellett leölni a zsidóknak. Ez jelezte, hogy bár bűnösök, de egy ártatlan áldozat helyettes halála árán elkerülhetik Isten ítéletét. E helyeken szó sincs Jézus kereszthaláláról. Akkor hogyan teljesedhetnek be ez igék Jézusban? Úgy, hogy a páskabárány valami nagyobbra mutatott előre. Bárányok és bikák vére nem tudja elmosni a bűnöket, ezt Isten már az Ószövetségben is leírta. Szükség van tehát egy nagyobb áldozatra, akinek helyettes halála tényleg eltörli a bűnöket. Ő Jézus Krisztus, Isten báránya, aki elveszi a világ bűnét (Jn 1:29). Benne nyerte el a bűnért való áldozat a végső beteljesülését és értelmét. Jogosan látja János ez ószövetségi részben Krisztus halálát.
Egy ószövetségi és újszövetségi dolog közti párhuzam. A harmadik mód, ahogyan az Újszövetség értelmezi az Ószövetséget, még jobban elmozdul az analogikus értelmezés felé. Ez esetben nem egy ószövetségi rész Újszövetségben való beteljesüléséről beszélünk, hanem arról hogy van egy jogos kapcsolat, párhuzam egy ószövetségi dolog és egy újszövetségi dolog között. Ez a „dolog” lehet személy, esemény, hely, tárgy – szinte bármi, amit kapcsolatban áll valamilyen újszövetségi dologgal.
„9Mert Mózes törvényében meg van írva: Ne kösd be a nyomtató ökör száját. Talán csak az ökrökre van Istennek gondja? 10Nemde ránk való tekintettel mondja mindezt? Mert miértünk íratott meg, hogy aki szánt, annak reménységgel kell szántania, és aki csépel, azzal a reménységgel teszi, hogy részesedik a termésből.” (1Kor 9:9-10)
Pál itt az újszövetségi szolgák fizetségéről beszél, és ennek kapcsán az 5Móz 25:4-et idézi. A két igerész között jelentős különbségek vannak. Mózes állatokról ír, Pál emberekről. Mózes valami konkrét, fizikai dologról, Pál pedig egy egyházi gyakorlatról. Biztosan jól használja Pál Mózest? 
Azonban már az 5Móz 25-ben is van arra való utalás, hogy e versben többről van szó, mint az ökrökről való gondviselésről. Az 5Móz 25. fejezetének minden verse az emberekről szól (lopás, bűnös büntetése, pontos súlyok használata stb.), kivéve a 4. verset. Az emberek közti viszonyok közé érdekes módon betolakodik egy látszólag oda nem illő, ökrökre vonatkozó rendelkezés. Vélhetően már az ószövetségiek számára is világos volt, hogy éppen ezért ez a vers túlmutat az ökrökön, és valami általánosabb, emberekre is kiterjeszthető alapelvet fogalmaz meg. Ti. azt, hogy aki dolgozik valamiben, az részesüljön is annak hasznából – legyen ez a szántó ökör (ne tagadjuk meg tőle a szántás során megevett füvet), vagy legyen ez az Úr munkájában dolgozó lelkész, misszionárius. A konkrét rendelkezés mögött van egy általánosabb alapelv, amely általánosítható, kiterjeszthető az Újszövetség időszakára is.
„De van valami kevés panaszom ellened, mert megengeded Jezábelnek, annak az asszonynak, aki magát prófétának mondja, hogy tanítson, és félrevezesse az én szolgáimat, hogy paráználkodjanak, és a bálványáldozatokból egyenek.” (Jel 2:20)
Érdekes Jézus levele a thiatirai gyülekezethez a Jelenések könyvében. A gyülekezet ellen az a panasza, hogy teret engedett Jezábelnek? De ki ez a Jezábel? Az ószövetség egyik leghírhedtebb nőalakja, a szidóni király lánya, Aháb felesége, aki behozta és terjesztette Izráelben Baál és Asera kultuszát. Akinek többszáz prófétája és papja volt, és tűzzel-vassal irtotta az Úr gyermekeit. Több, mint valószínű, hogy a thiatirai gyülekezetben fellépő hamis prófétanő valódi neve nem Jezábel volt, ám Jézus egyetlen szavával – az Ószövetséget ismerő hallgatóságnak – rengeteg dolgot elmondott e prófétanő veszélyességéről, jelleméről, munkájáról. Kapcsolatot, párhuzamot teremtett az ószövetségi Jezábel és újszövetségi hasonmása között. Nem konkrét jövendölés ez, hanem egy párhuzam egy ószövetségi és egy újszövetségi személy között.
Alapelvek az Ószövetség értelmezéséhez. E példák után tehát milyen alapelveket adhatunk az Ószövetség értelmezéséhez?
Az Ószövetség Jézus Krisztusban nyeri el végső értelmét és beteljesülését. Azokban a részekben is ott van Jézus, amelyek nem közvetlenül róla prófétálnak. Igenis helye van őt keresni az Ószövetség egészében.
Ám e téren vannak Isten adta korlátaink, nem enged Isten a saját képzeletünk után menni, hogy az ószövetségi részekbe mi mindent tudunk mi beleképzelni. Az egyik korlátot a Szentírás adja. Igeértelmezési alapelv, hogy a Szentírás önmagát magyarázza. Azaz a Szentírás két része nem kerülhet ellentétbe egymással. Ha olyan következtetésre jutunk egy ószövetségi igerész kapcsán, aminek más ige ellentmond, tudhatjuk, hogy tévedünk.
Egy másik korlátot ad az, hogy minden igét a maga összefüggésében kell vizsgálnunk. Egy igerész nem jelenhet olyan dolgot, alapelvet nekünk, amit nem jelentett az eredeti hallgatóknak (természetesen az alapelvből levont alkalmazás lehet más – l. a nyomtató ökör és a szolgáló misszionárius példáját).
Végül egy újabb korlátot ad a Szentírás fő mondanivalója és üzenete. Az eseményekből, leírásokból, részekből olyan értelmezést vonhatunk le, amelyet az Ószövetség egésze és az Újszövetség is megerősít. Például a páskabárány Krisztusra vonatkozó értelmét megerősíti az Ószövetség mondanivalója (az állatáldozat nem elég, szükség van egy igazi áldozatra, megváltóra) és az Újszövetség is („Isten báránya”, „Krisztus, a mi húsvéti bárányunk” – 1Kor 5:7). Azonban mit kezdünk azzal, ha valaki azt mondja, hogy a szent sátor arannyal bevont akácoszlopai Jézus isteni és emberi természetét jelentik (az arany az isteni, a fa az emberi)? Noha ez igaz (Jézusnak kettős természete van), azonban a következtetés nem helyes, hiszen a Szentírás egésze nem erősíti meg, hogy az arany az isteni természet, a fa pedig az emberi természet jelképe lenne. Vagyis a jelképeket csak úgy lehet értelmezni, amiben a Szentírás megerősít.

